CELEX: 32014R0544
Language: sk
Date: 2014-05-15 00:00:00
Title: Nariadenie Európskeho parlamentu a Rady (EÚ) č. 544/2014 z  15. mája 2014 , ktorým sa mení nariadenie (ES) č. 302/2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori

29.5.2014   
            
            
               SK
            
            
               Úradný vestník Európskej únie
            
            
               L 163/7
            
         NARIADENIE EURÓPSKEHO PARLAMENTU A RADY (EÚ) č. 544/2014
   z 15. mája 2014,
   ktorým sa mení nariadenie (ES) č. 302/2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s riadnym legislatívnym postupom (2),
   keďže:
   
               (1)
            
            
               Únia je zmluvnou stranou Medzinárodného dohovoru o zachovaní atlantických tuniakov (3) („dohovor“).
            
         
               (2)
            
            
               Medzinárodná komisia pre zachovanie atlantických tuniakov („ICCAT“), ktorá bola zriadená na základe dohovoru, na svojom 16. osobitnom zasadnutí v roku 2008 prijala odporúčanie 08-05, ktorého cieľom bolo zaviesť nový plán obnovy populácie tuniaka modroplutvého vo východnej časti Atlantického oceánu a v Stredozemnom mori, a nahradiť tak predchádzajúci plán obnovy prijatý v roku 2006. Nariadenie Rady (ES) č. 302/2009 (4) bolo prijaté na vykonanie uvedených medzinárodných ochranných opatrení na úrovni Únie.
            
         
               (3)
            
            
               ICCAT na svojom 17. osobitnom zasadnutí v roku 2010 prijala odporúčanie 10-04, ktorým sa mení viacročný plán obnovy populácie tuniaka modroplutvého. Nariadenie (ES) č. 302/2009 bolo neskôr zmenené nariadením Európskeho parlamentu a Rady (EÚ) č. 500/2012 (5), ktorým sa vykonávajú uvedené revidované medzinárodné ochranné opatrenia na úrovni Únie.
            
         
               (4)
            
            
               ICCAT na svojom 18. osobitnom zasadnutí v roku 2012 prijala odporúčanie 12-03, ktorým sa ďalej mení viacročný plán obnovy populácie tuniaka modroplutvého. V záujme lepšieho prispôsobenia rybolovných sezón činnosti rybárskych flotíl sa v odporúčaní 12-03 upravujú rybolovné sezóny, ktoré sú teraz vymedzené ako obdobia povoleného rybolovu, na rozdiel od období zákazu rybolovu uvedených v predchádzajúcich odporúčaniach ICCAT. Okrem toho sa zmenili dátumy vymedzujúce obdobie, keď je povolený rybolov pre plavidlá s kruhovými záťahovými sieťami, lode s návnadou a lode s vlečnými lovnými šnúrami. A napokon, aby sa predišlo neistote v prípade výstroja, na ktorý sa nevzťahujú žiadne osobitné pravidlá o rybolovnej sezóne, bolo potrebné zahrnúť ustanovenie, ktorým sa plavidlám používajúcim akýkoľvek iný výstroj, s výnimkou všetkých typov unášaných sietí, výslovne povoľuje rybolov počas celého roka. ICCAT môže obdobia a dátumy rybolovných sezón v Atlantickom oceáne preskúmať v roku 2015 na základe odporúčania Stáleho výboru ICCAT pre výskum a štatistiku (SCRS).
            
         
               (5)
            
            
               ICCAT na svojom 23. pravidelnom zasadnutí v novembri 2013 prijala odporúčanie 13-08 dopĺňajúce odporúčanie 12-03, aby bolo možné upraviť pre lode s návnadou a lode s vlečnými lovnými šnúrami rybolovné sezóny vo východnej časti Atlantického oceánu, a to tak, aby nemali vplyv na ochranu neresísk tuniaka modroplutvého v Stredozemnom mori. V uvedenom odporúčaní ICCAT sa uvádza, že zmluvné strany a spolupracujúce nezmluvné strany, subjekty alebo rybolovné subjekty môžu pre lode s návnadou a lode s vlečnými lovnými šnúrami, ktoré lovia vo východnej časti Atlantického oceánu, stanoviť iný dátum začiatku rybolovných sezón, pričom sa zachová celková dĺžka obdobia povoleného rybolovu pre tieto druhy rybolovu. V uvedenom odporúčaní ICCAT sa stanovujú aj pravidlá používania stereoskopických kamier pri umiestňovaní do klietok. Zámerom je, aby SCRS na svojom zasadnutí v roku 2014 preskúmal všetky technické špecifikácie vrátate intenzity odberu vzoriek, spôsobu odoberania vzoriek, vzdialenosti od kamery, rozmerov priechodu, algoritmov (pre vzťah medzi dĺžkou a hmotnosťou) a aby ich ICCAT v prípade potreby na základe odporúčania SCRS zmenila na svojom zasadnutí v roku 2014.
            
         
               (6)
            
            
               S cieľom zaviesť odporúčanie ICCAT 12-03 do práva Únie, aby sa tak zabezpečila účinná ochrana populácie tuniaka modroplutvého, s cieľom poskytnúť právnu istotu, pokiaľ ide o príslušné rybolovné sezóny, a napokon, s cieľom umožniť členským štátom, aby riadne definovali svoje rybolovné plány, plány kapacít a inšpekčné plány a ďalšie povinnosti v oblasti podávania správ, a s cieľom zaviesť do práva Únie odporúčanie ICCAT 13-08 vzhľadom na používanie stereoskopických kamerových systémov v súvislosti s umiesťovaním do klietok a vzhľadom na možné určenie iného dátumu začiatku rybolovných sezón pre lode s návnadou a lode s vlečnými lovnými šnúrami vo východnej časti Atlantického oceánu je potrebné čo najskôr upraviť príslušné ustanovenia nariadenia (ES) č. 302/2009,
            
         PRIJALI TOTO NARIADENIE:
   Článok 1
   Nariadenie (ES) č. 302/2009 sa mení takto:
   
               1.
            
            
               Článok 7 sa nahrádza takto:
               „Článok 7
               Rybolovné sezóny
               1.   Lov tuniaka modroplutvého vo východnej časti Atlantického oceánu a v Stredozemnom mori pomocou veľkoobjemových plavidiel s dlhými lovnými šnúrami na pelagický lov, dlhších ako 24 m, sa povoľuje od 1. januára do 31. mája s výnimkou oblasti západne od 10° z. d. a severne od 42° s. š., v ktorej sa takýto rybolov povoľuje od 1. augusta do 31. januára.
               2.   Lov tuniaka modroplutvého kruhovými záťahovými sieťami vo východnej časti Atlantického oceánu a v Stredozemnom mori sa povoľuje od 26. mája do 24. júna.
               3.   Lov tuniaka modroplutvého loďami s návnadou a loďami s vlečnými lovnými šnúrami vo východnej časti Atlantického oceánu a v Stredozemnom mori sa povoľuje od 1. júla do 31. októbra.
               Bez ohľadu na prvý pododsek a vzhľadom na skutočnosť, že ochrana neresísk nie je ovplyvnená, môžu členské štáty na roky 2014 a 2015 určiť vo svojich národných ročných rybolovných plánoch iný dátum začiatku rybolovných sezón pre lode s návnadou a lode s vlečnými lovnými šnúrami, ktoré sa plavia pod ich vlajkou a lovia vo východnej časti Atlantického oceánu, pokiaľ je celková dĺžka obdobia povoleného rybolovu pre uvedené druhy rybolovu naďalej v súlade s prvým pododsekom.
               V rybolovnom pláne Únie, ktorý sa má každoročne predložiť ICCAT do 15. februára, sa uvedie, či sa zmenili dátumy začiatku týchto rybolovov, a uvedú sa tam aj súradnice dotknutých oblastí.
               4.   Lov tuniaka modroplutvého plavidlami s vlečnými sieťami na pelagický lov vo východnej časti Atlantického oceánu sa povoľuje od 16. júna do 14. októbra.
               5.   Rekreačný a športový lov tuniaka modroplutvého vo východnej časti Atlantického oceánu a v Stredozemnom mori sa povoľuje od 16. júna do 14. októbra.
               6.   Lov tuniaka modroplutvého pomocou iného výstroja, ako je výstroj uvedený v odsekoch 1 až 5 sa povoľuje počas celého roka. Bez ohľadu na to, je lov tuniaka modroplutvého pomocou všetkých typov unášaných sietí zakázaný.“;
            
         
               2.
            
            
               Vkladá sa tento článok:
               „Článok 24a
               Používanie stereoskopických kamier počas umiestňovania do klietok
               Používanie stereoskopických kamerových systémov v súvislosti s umiestňovaním do klietok je v súlade s týmito podmienkami:
               
                           a)
                        
                        
                           intenzita odberu vzoriek živých rýb nie je nižšia ako 20 % všetkých rýb umiestnených do klietok; ak je to technicky možné, odoberanie vzoriek živých rýb prebieha postupne, a to tak, že sa zmeria každý piaty jedinec; takáto vzorka pozostáva z rýb odmeraných zo vzdialenosti 2 až 8 metrov od kamery;
                        
                     
                           b)
                        
                        
                           rozmery priechodu spájajúceho zdrojovú klietku s cieľovou klietkou nepresahujú 10 metrov do šírky a 10 metrov do výšky;
                        
                     
                           c)
                        
                        
                           ak merania dĺžky rýb vykazujú multimodálne rozdelenie (dve alebo viacero kohort rôznych veľkostí), je možné na to isté umiestnenie do klietky použiť viac než jeden prevodný algoritmus; na prevod vzdialenosti od začiatku rypáka až po koniec stredných lúčov chvostových plutiev (dĺžka po vidlicu chvostovej plutvy) na celkovú hmotnosť sa používajú najaktuálnejšie algoritmy, ktoré vypracoval Stály výbor pre výskum a štatistiku ICCAT, podľa kategórie veľkosti rýb meraných počas umiestňovania do klietky;
                        
                     
                           d)
                        
                        
                           pred každým umiestnením do klietky sa vykoná overenie stereoskopického merania dĺžky rýb s použitím meracej tyče vo vzdialenosti 2 až 8 metrov;
                        
                     
                           e)
                        
                        
                           pri oznamovaní výsledkov stereoskopického programu sa pri údajoch uvedie medzná odchýlka vyplývajúca z technickej špecifikácie stereoskopického kamerového systému, ktorá nepresiahne +/- 5 percent.“.
                        
                     
         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. mája 2014
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         D. KOURKOULAS
      
   
   
      (1)  Ú. v. EÚ C 67, 6.3.2014, s. 157.
   
      (2)  Pozícia Európskeho parlamentu a Rady zo 16. apríla 2014 (zatiaľ neuverejnená v úradnom vestníku) a rozhodnutie Rady z 8. mája 2014.
   
      (3)  Rozhodnutie Rady 86/238/EHS z 9. júna 1986 o pristúpení spoločenstva k Medzinárodnému dohovoru o zachovaní atlantických tuniakov, zmenenému a doplnenému protokolom pripojeným k záverečnému aktu z konferencie splnomocnených zástupcov zmluvných štátov k dohovoru podpísanému v Paríži 10. júla 1984 (Ú. v. ES L 162, 18.6.1986, s. 33).
   
      (4)  Nariadenie Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori, ktorým sa mení a dopĺňa nariadenie (ES) č. 43/2009 a zrušuje nariadenie (ES) č. 1559/2007 (Ú. v. EÚ L 96, 15.4.2009, s. 1).
   
      (5)  Nariadenie Európskeho parlamentu a Rady (EÚ) č. 500/2012 z 13. júna 2012, ktorým sa mení a dopĺňa nariadenie (ES) č. 302/2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori (Ú. v. EÚ L 157, 16.6.2012, s. 1).